b'\n_START_ARTICLE_\nDonis Darko\n_START_SECTION_\nSiu\xc5\xbeetas\n_START_PARAGRAPH_\n1988\xc2\xa0m. spalio 2 d. \xc5\xa1e\xc5\xa1iolikmetis psichologini\xc5\xb3 problem\xc5\xb3 turintis moksleivis i\xc5\xa1 Midlsekso, Vird\xc5\xbeinijos, prabunda ir ki\xc5\xa1kio-monstro, prisistatan\xc4\x8diu Frenkas, i\xc5\xa1kvie\xc4\x8diamas laukan, kur su\xc5\xbeino, kad \xe2\x80\x9epasaulis baigsis po 28 dien\xc5\xb3, 6 valand\xc5\xb3, 42 minu\xc4\x8di\xc5\xb3 ir 12 sekund\xc5\xbei\xc5\xb3\xe2\x80\x9c. Ryte randa save miegojus\xc4\xaf ant golfo lauke ir gr\xc4\xaf\xc5\xbe\xc4\x99s namo su\xc5\xbeino, kad t\xc4\x85 nakt\xc4\xaf ant namo stogo, ties jo miegamuoju, nukrito keleivinio l\xc4\x97ktuvo variklis. Sesuo Elizabet (akt. Maggie Gyllenhaal) jam pasako, kad federalin\xc4\x97 aviacijos administracija ne\xc5\xbeinanti, i\xc5\xa1 kur jis atsirado._NEWLINE_Donis savo psichologei (akt. Katharine Ross) papasakoja apie vis pasikartojan\xc4\x8dius Frenko apsilankymus. Manipuliuojamas Frenko jis patvindo mokykl\xc4\x85 sulau\xc5\xbeydamas vamzdyn\xc4\x85, nors to pats neatsimena. Taip pat tarp Donio ir naujos bendraklas\xc4\x97s Gret\xc4\x8den (akt. Jena Malone), su motina persik\xc4\x97lusia \xc4\xaf nauj\xc4\x85 viet\xc4\x85 d\xc4\x97l smurtaujan\xc4\x8dio pat\xc4\x97vio, u\xc5\xbesimezga romantinis ry\xc5\xa1ys. Konservatyvi\xc5\xb3 pa\xc5\xbei\xc5\xabr\xc5\xb3 fizinio lavinimo mokytoja (akt. Beth Grant) apkaltina trump\xc4\x85 apsakym\xc4\x85 \xe2\x80\x9eThe Destructors\xe2\x80\x9c, literat\xc5\xabros mokytojos Karen Pomeroi (akt. Drew Barrymore) \xc4\xaftraukt\xc4\x85 \xc4\xaf mokymo program\xc4\x85, pakurs\xc4\x8dius patvindyti mokykl\xc4\x85, ir pradeda rodyti vaizdo pamokas apie elges\xc4\xaf, vedamas motyvuojan\xc4\x8dio kalb\xc4\x97tojo D\xc5\xbeimo Kuninghemo (akt. Patrick Swayze). Donis mai\xc5\xa1tauja prie\xc5\xa1 \xc5\xa1ias vaizdo pamokas, \xc4\xafsivelia \xc4\xaf konfliktin\xc4\x99 situacij\xc4\x85 su mokytoja, pas\xc4\x97damas \xc4\xaftamp\xc4\x85 tarp savo motinos (akt. Mary McDonnell) ir mokytojos. Donis jau \xc5\xbeino, kas yra mirtis. Po nelaimingo atsitikimo, per kur\xc4\xaf jis vos liko gyvas, Donis pastebi, kad gali keisti laik\xc4\x85 ir likimus. Su juo vykstan\xc4\x8dios permainos g\xc4\x85sdina visus artimuosius. I\xc5\xa1mok\xc4\x99s keliauti po kitus pasaulius, Donis suvokia, kad net patys nereik\xc5\xa1mingiausi poelgiai gali sukelti mil\xc5\xbeini\xc5\xa1kus kataklizmus._NEWLINE_Donis paklausia savo gamtos moksl\xc5\xb3 mokytojo Dr. Kenneth\xe2\x80\x99o Monnitof\xe2\x80\x99o (akt. Noah Wyle) apie keliones laiku po Frenko min\xc4\x97jim\xc5\xb3 \xc5\xa1ia tema, ir gauna knyg\xc4\x85 pavadinimu \xe2\x80\x9eKelioni\xc5\xb3 laiku filosofija\xe2\x80\x9c, para\xc5\xa1ytos kadaise mokykloje dirbusios, o dabar kaip nukar\xc5\xa1usios mo\xc4\x8diut\xc4\x97s atrodan\xc4\x8dios mokslinink\xc4\x97s Robertos Sperou (akt. Patience Cleveland)._NEWLINE_Dr. Turman Donio t\xc4\x97vus informuoja, kad Donis atitr\xc5\xabk\xc4\x99s nuo realyb\xc4\x97s ir kad jo vizijos, kuriose mato Frenk\xc4\x85, yra haliucinacijos, b\xc5\xabdingos sergantiems paranojine \xc5\xa1izofrenija. Donis pertraukia D\xc5\xbeimo Kuninghemo sal\xc4\x97je vykstan\xc4\x8di\xc4\x85 motyvacin\xc4\x99 kalb\xc4\x85 moksleiviams j\xc4\xaf \xc4\xaf\xc5\xbeeisdamas, tada, vadovaudamasis Frenko nurodymais, padega nam\xc4\x85. Kit\xc4\x85 dien\xc4\x85 Kunighemas suimamas, jo nam\xc5\xb3 deg\xc4\x97siuose radus med\xc5\xbeiagos, susijusios su vaik\xc5\xb3 pornografijos tinklu. Hipnoterapijos seanso metu Donis dr. Turman u\xc5\xbesimena apie savo nusikalstamas veikas._NEWLINE_Roz\xc4\x97 sutinka tapti savo dukters Samantos (akt. Daveigh Chase) \xc5\xa1oki\xc5\xb3 grup\xc4\x97s kelion\xc4\x97s \xc4\xaf Los And\xc5\xbeel\xc4\x85 lydin\xc4\x8diuoju asmeniu vietoje Kiti, kuri nori duoti parodymus gindama Kuninghem\xc4\x85. T\xc4\x97vas (akt. Holmes Osborne) d\xc4\x97l verslo reikal\xc5\xb3 i\xc5\xa1vyksta \xc4\xaf Niujork\xc4\x85. Vyriausieji vaikai lieka namuose vieni._NEWLINE_Donis ir Elizabet pasinaudoja galimybe ir Helovyno bei Elizabet pri\xc4\x97mimo \xc4\xaf Harvardo universiteto proga. Atvyksta ir Gret\xc4\x8den, persigandusi ir sutrikusi, nes ka\xc5\xbekur pradingo jos mama. Pasteb\xc4\x97j\xc4\x99s, kad liko vos kelios valandos iki Frenko prana\xc5\xa1yst\xc4\x97s datos, Donis kartu su Gret\xc4\x8den ir dviem draugais leid\xc5\xbeiasi ie\xc5\xa1koti Robertos Sperou \xc4\xaf jos nam\xc4\x85, kur juos u\xc5\xbepuola mokyklos chuliganai (akt. Alex Greenwald ir Seth Rogen), ketin\xc4\x99 apvogti Sperou nam\xc4\x85; grumtyn\xc4\x97s persikelia \xc4\xaf gatv\xc4\x99. Pro \xc5\xa1al\xc4\xaf lekianti ma\xc5\xa1ina metasi \xc4\xaf \xc5\xa1on\xc4\x85, jos vairuotojui siekiant i\xc5\xa1vengti susid\xc5\xabrimo su Sperou, ta\xc4\x8diau nutrenkia Gret\xc4\x8den ir j\xc4\x85 pra\xc5\xbeudo. Vairuotojas pasirodo es\xc4\x85s Elizabet vaikinas (akt. James Duval), d\xc4\x97vintis t\xc4\x85 pa\xc4\x8dia triu\xc5\xa1io-monstro kauk\xc4\x99 kaip ir Frenkas Donio vizijose. Donis j\xc4\xaf nu\xc5\xa1auna t\xc4\x97vo pistoletu._NEWLINE_Pra\xc5\xa1vitus, vir\xc5\xa1 Donio namo prad\xc4\x97jus formuotis verpetui, Donis i\xc5\xa1vyksta link kalv\xc5\xb3 ir stebi besileid\xc5\xbeian\xc4\x8dio \xc5\xbeemyn l\xc4\x97ktuvo siluet\xc4\x85. L\xc4\x97ktuvas, kuriuo skrenda Roz\xc4\x97 ir \xc5\xa1oki\xc5\xb3 trup\xc4\x97, smarkiai tr\xc5\xabkteli, o jo variklio dalis patenka \xc4\xaf s\xc5\xabkur\xc4\xaf. Greitai atgaline tvarka perb\xc4\x97ga pastar\xc5\xb3j\xc5\xb3 28 dien\xc5\xb3 \xc4\xafvykiai, kol Donis pastebi bes\xc4\x85s savo lovoje pirmomis spalio 2 d. valandomis. Doniui garsiai besijuokiant variklio dalis sugriauna stog\xc4\x85 ties Donio kambariu, atimdama gyvyb\xc4\x99 Doniui. Filmas u\xc5\xbesibaigia fone grojant Gary Jules atliekama \xe2\x80\x9eMad World\xe2\x80\x9c versija, rodomi daugumos, kurie per pastar\xc4\x85sias 28 dienas paralelin\xc4\x97je visatoje buvo sutik\xc4\x99 Don\xc4\xaf, nerimastingi ar sutrik\xc4\x99 veidai. T\xc4\x85 pat\xc4\xaf ryt\xc4\x85 Gret\xc4\x8den dvira\xc4\x8diu va\xc5\xbeiuoja gatve pro Donio nam\xc4\x85 ir i\xc5\xa1 kaimyn\xc5\xb3 berniuko su\xc5\xbeino apie kaimynyst\xc4\x97je gyvenusio paauglio \xc5\xbe\xc5\xabt\xc4\xaf, kurio nepa\xc5\xbeinojo. Gret\xc4\x8den ir Roz\xc4\x97s \xc5\xbevilgsniai susitinka, Gret\xc4\x8den u\xc5\xbejau\xc4\x8diamai jai pamojuoja; tuo pa\xc4\x8diu atsako ir Roz\xc4\x97, tarytum \xc5\xbeinot\xc5\xb3 viena kit\xc4\x85, tik nepamint\xc5\xb3, i\xc5\xa1 kur.\n_START_SECTION_\nFilmavimas\n_START_PARAGRAPH_\nDonis Darko buvo nufilmuotas per 28 d.; i\xc5\xa1leista 4,5 mln. JAV doleri\xc5\xb3. Nedaug tr\xc5\xabko, kad filmas b\xc5\xabt\xc5\xb3 i\xc5\xa1leistas nam\xc5\xb3 kino s\xc4\x85lygomis, ta\xc4\x8diau Drew Barrymore film\xc5\xb3 kompanijos Flower Films finansin\xc4\x97s paramos d\xc4\x97ka filmas vie\xc5\xa1ai i\xc5\xa1vydo dienos \xc5\xa1vies\xc4\x85._NEWLINE_Juosta nufilmuota Kalifornijoje, daug mokyklos epizod\xc5\xb3 filmuota kataliki\xc5\xa1koje Lojolos vidurin\xc4\x97je mokykloje. \xe2\x80\x9eKarpat\xc5\xb3 kalnyn\xc5\xb3\xe2\x80\x9c (angl. Carpathian ridge) scenos nufilmuotos Angeles Crest greitkelyje.\n_START_SECTION_\nMuzika\n_START_PARAGRAPH_\nFilme skamb\xc4\x97jusieji k\xc5\xabriniai i\xc5\xa1leisti \xc4\xafra\xc5\xa1yti \xc4\xaf 2 kompaktini\xc5\xb3 plok\xc5\xa1teli\xc5\xb3 rinkinius. Po filmo ypa\xc4\x8d i\xc5\xa1gars\xc4\x97jo kadaise Tears for Fears sukurta, Michael Andrews \xc4\xaf pianino versij\xc4\x85 perdaryta, dainininko Gary Jules atlikta \xe2\x80\x9eMad World\xe2\x80\x9c daina.\n_START_SECTION_\nApdovanojimai\n_START_PARAGRAPH_\n2001\xc2\xa0m.\xc2\xa0\xe2\x80\x93 Ri\xc4\x8dardas Kelis su filmu \xe2\x80\x9eDonnie Darko\xe2\x80\x9c laim\xc4\x97jo \xe2\x80\x9eGeriausi\xc4\x85 scenarij\xc5\xb3\xe2\x80\x9c Katalonijos tarptautiniame film\xc5\xb3 festivalyje ir San Diego film\xc5\xb3 kritik\xc5\xb3 draugijoje. \xe2\x80\x9eDonnie Darko\xe2\x80\x9c taip pat laim\xc4\x97jo \xe2\x80\x9eAudience Award\xe2\x80\x9c (auditorijos apdovanojim\xc4\x85) u\xc5\xbe geriausi\xc4\x85 pilnametra\xc5\xbe\xc4\xaf menin\xc4\xaf film\xc4\x85 \xc5\xa0vedijos fantastini\xc5\xb3 film\xc5\xb3 festivalyje. Filmas buvo nominuotas \xe2\x80\x9eGeriausiu filmu\xe2\x80\x9c Katalonijos tarptautiniame film\xc5\xb3 festivalyje ir \xe2\x80\x9e\xc5\xbeiuri prizu\xe2\x80\x9c Sandanso film\xc5\xb3 festivalyje._NEWLINE_2002\xc2\xa0m.\xc2\xa0\xe2\x80\x93 \xe2\x80\x9eDonnie Darko\xe2\x80\x9c laim\xc4\x97jo \xe2\x80\x9especial\xc5\xb3j\xc4\xaf apdovanojim\xc4\x85\xe2\x80\x9c Jaun\xc5\xb3 film\xc5\xb3 k\xc5\xabr\xc4\x97j\xc5\xb3 trampline (Young Filmmakers Showcase) Mokslin\xc4\x97s fantastikos, fantastikos ir siaubo film\xc5\xb3 akademijoje, \xe2\x80\x9eSidabrinio klyksmo apdovanojim\xc4\x85\xe2\x80\x9c (Silver Scream Award) Amsterdamo fantastini\xc5\xb3 film\xc5\xb3 festivalyje, taip pat buvo nominuotas \xe2\x80\x9eGeriausiu meniniu pilnametra\xc5\xbeiu\xe2\x80\x9c ir \xe2\x80\x9eGeriausiu scenarijumi\xe2\x80\x9c, o D\xc5\xbeeikas Gailenhalas buvo nominuotas \xe2\x80\x9eGeriausiu pagrindiniu aktoriumi\xe2\x80\x9c (Best Male Lead) Independent Spirit apdovanojimuose. Filmas Film\xc5\xb3 kritik\xc5\xb3 draugijos apdovanojim\xc5\xb3 tinkle (Online Film Critics Society Awards) taip pat buvo nominuotas \xe2\x80\x9eGeriausiu perversminiu filmu\xe2\x80\x9c (Best Breakthrough Film) Online Film Critics Society Awards._NEWLINE_2003\xc2\xa0m.\xc2\xa0\xe2\x80\x93 D\xc5\xbeeikas Gailenhalas Chlotrudis apdovanojimuose peln\xc4\x97 \xe2\x80\x9eGeriausio aktoriaus\xe2\x80\x9c apdovanojim\xc4\x85, o Ri\xc4\x8dardas Kelis\xc2\xa0\xe2\x80\x93 \xe2\x80\x9eGeriausi\xc4\x85 original\xc5\xb3 scenarij\xc5\xb3\xe2\x80\x9c ir buvo nominuotas \xe2\x80\x9eGeriausiam re\xc5\xbeisieriui\xe2\x80\x9c ir \xe2\x80\x9eGeriausiam filmui\xe2\x80\x9c._NEWLINE_2006\xc2\xa0m.\xc2\xa0\xe2\x80\x93 \xe2\x80\x9eDonnie Darko\xe2\x80\x9c yra devintas FilmFour sukurtame 50 film\xc5\xb3, kuriuos privalai pamatyti iki mirties s\xc4\x85ra\xc5\xa1e._NEWLINE_2009\xc2\xa0m.\xc2\xa0\xe2\x80\x93 \xe2\x80\x9eDonnie Darko\xe2\x80\x9c u\xc5\xbeima 131 viet\xc4\x85 IMDB svetain\xc4\x97je.'